ธปท.เผยดัชนีความเชื่อมั่นทางธุรกิจ เม.ย.อยู่ที่ 45.2 จาก 52.4 ในมี.ค.
ธปท.เผยดัชนีความเชื่อมั่นทางธุรกิจ เม.ย.อยู่ที่ 45.2 จาก 52.4 ในมี.ค.
29 พ.ค. 2558

ธนาคารแห่งประเทศไทย(ธปท.) แถลงภาวะเศรษฐกิจไทยในเดือน เม.ย.58 ว่า การฟื้นตัวของเศรษฐกิจยังเป็นไปอย่างช้าๆ และเปราะบาง โดยครัวเรือนและธุรกิจใช้จ่ายอย่างระมัดระวัง ขณะที่การส่งออกสินค้าค่อนข้างซบเซาตามการค้าในภูมิภาคอาเซียนที่ได้รับผลกระทบชัดเจนขึ้นจากการชะลอตัวของเศรษฐกิจจีน
อย่างไรก็ดี ภาคการท่องเที่ยวและการใช้จ่ายลงทุนของภาครัฐยังคงมีบทบาทในการช่วยพยุงเศรษฐกิจ ด้านเสถียรภาพเศรษฐกิจ อัตราการว่างงานลดลงเล็กน้อย อัตราเงินเฟ้อลดลง และดุลบัญชีเดินสะพัดเกินดุลต่อเนื่อง
ขณะที่ ดัชนีความเชื่อมั่นทางธุรกิจในเดือน เม.ย.58 ปรับลดลงจากเดือนก่อนที่ระดับ 52.4 มาอยู่ที่ระดับ 45.2 โดยดัชนีปรับลดลงในเกือบทุกองค์ประกอบโดยเฉพาะด้านการผลิต และผลประกอบการ ส่วนหนึ่งเพราะมีวันหยุดยาวในช่วงเทศกาลสงกรานต์ส่งผลให้วันทำการน้อยกว่าเดือนก่อนหน้า
สำหรับในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน โดยสัดส่วนของผู้ประกอบการที่ประเมินว่า ภาวะทางธุรกิจจะดีขึ้นปรับเพิ่มขึ้นหลังจากที่ลดลง 2 เดือนติดต่อกันส่งผลให้ดัชนีฯ เพิ่มขึ้นจากระดับ 52.1 ในเดือนก่อน มาอยู่ที่ระดับ 54.4 ในเดือนนี้จากความเชื่อมั่นของผู้ประกอบการในภาคอุตสาหกรรมตามการคาดการณ์ว่าคำสั่งซื้อ การผลิต และผลประกอบการจะดีขึ้น ขณะที่ความเชื่อมั่นของผู้ประกอบการในภาคที่มิใช่อุตสาหกรรมปรับลดลงจากเดือนก่อนเล็กน้อย